32005R1663
L 267/22
JURNALUL OFÍCIAL AL UNIUNII EUROPENE
REGULAMENTUL (CE) NR. 1663/2005 AL COMISIEI
din 11 octombrie 2005
de modificare a Regulamentului (CE) nr. 1535/2003 privind normele de aplicare a Regulamentului (CE) nr. 2201/96 al Consiliului în ceea ce privește sistemul de ajutoare în sectorul produselor prelucrate pe bază de fructe și legume
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2201/96 al Consiliului din 28 octombrie 1996 privind organizarea comună a pieței în sectorul produselor prelucrate pe bază de fructe și legume (1), în special articolul 6,
întrucât:
(1)
Articolul 5 din Regulamentul (CE) nr. 2201/96 stabilește pragurile comunitare și naționale de prelucrare, precum și dispozițiile aplicabile pentru calcularea sumei ajutorului în cazul în care se constată o depășire a pragului într-un stat membru, cu condiția ca statul membru respectiv să dispună de un prag de prelucrare pentru produsul în cauză, stabilit în anexa III la regulamentul menționat.
(2)
Articolul 23 alineatul (1) primul paragraf din Regulamentul (CE) nr. 1535/2003 al Comisiei (2) prevede că materia primă prelucrată trebuie scăzută din pragul de prelucrare al statului membru în care își are sediul social organizația de producători.
(3)
Punerea în aplicare a acestei dispoziții a generat, în ultimii ani de comercializare, anomalii în aplicarea sistemului de ajutoare, în special în cazul tomatelor. Într-adevăr, în temeiul acestei dispoziții, producția anumitor producători membri aparținând organizațiilor de producători cu sediul într-un alt stat membru sau producția organizațiilor de producători aparținând unei asociații de organizații de producători cu sediul într-un alt stat membru este scăzută din pragul de prelucrare al statului membru în care își are sediul respectiva organizație de producători sau asociație de organizații de producători. Experiența arată că scăderea trebuie să se facă din pragul statului membru în care este produsă materia primă.
(4)
Prin urmare, Regulamentul (CE) nr. 1535/2003 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a fructelor și legumelor prelucrate,
ADOPTĂ PREZENTUL REGULAMENT:
Articolul 1
Regulamentul (CE) nr. 1535/2003 se modifică după cum urmează:
1.
La articolul 23 alineatul (1), primul paragraf se înlocuiește cu textul următor:
„Organizațiile de producători de tomate, piersici sau pere depun cererea de ajutor la autoritățile competente din statul membru în care se află sediul lor social, cu condiția ca respectivul stat membru să dispună de un prag de prelucrare pentru produsul în cauză, specificat în anexa III la Regulamentul (CE) nr. 2201/96. Cantitatea pentru care se face cererea se scade din pragul corespunzător statului membru în care a fost produsă materia primă.”
2.
La articolul 24 primul paragraf, litera (b) se înlocuiește cu următorul text:
„(b)
cantitatea pentru care se face cererea, această cantitate, repartizată în funcție de contract și, după caz, în funcție de nivelul de ajutor aplicabil în statul membru în care se produce materia primă, neputând să fie mai mare decât cantitatea admisă pentru prelucrare, după scăderea ratelor de reducere aplicate.”
3.
La articolul 27 alineatul (1), după primul paragraf, se introduce următorul paragraf:
„Suma ajutorului care trebuie plătită este cea care corespunde statului membru în care a fost produsă materia primă.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică din anul de comercializare 2006/2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 octombrie 2005.